text: লৌহজংয়ের ইউএনওসহ মুন্সিগঞ্জে ২৪ জনের করোনা শনাক্ত
  ০১ জুন ২০২০, ২০:২৩
  আপডেট: ১৪ জুন ২০২০, ১১:২৬
  লৌহজং উপজেলা নির্বাহী কর্মকর্তা (ইউএনও) মো. কাবিরুল ইসলাম খানসহ মুন্সিগঞ্জ জেলায় নতুন করে ২৪ জনের করোনা শনাক্ত হয়েছে। এ নিয়ে জেলায় করোনা শনাক্ত রোগীর সংখ্যা দাঁড়াল ৭৩৩। নমুনা পরীক্ষার ফলাফল পাওয়ার অপেক্ষায় আছেন আরও ৩৮৯ জন।
  আজ সোমবার বিকেলে এসব তথ্য জানান মুন্সিগঞ্জ সিভিল সার্জন আবুল কালাম আজাদ। তিনি বলেন, গত ২৯ ও ৩০ মে ন্যাশনাল ইনস্টিটিউট অব প্রিভেন্টিভ অ্যান্ড সোশ্যাল মেডিসিনে (নিপসম) পাঠানো নমুনার মধ্যে ১৯৬ জনের ফল এসেছে। সেখানে ২৪ জনের করোনা শনাক্ত হয়েছে। নতুন শনাক্তদের মধ্যে সদর উপজেলায় ৫ জন, সিরাজদিখানে ৫, লৌহজংয়ে ৫ ও শ্রীনগরে ৯ জন রয়েছেন।
  সিভিল সার্জন আবুল কালাম আজাদ বলেন, করোনা রোগী দিন দিন বেড়ে চলেছে। ইতিমধ্যে জেলা স্বাস্থ্য বিভাগে চিকিৎসক ও নার্সসহ বিভিন্ন পর্যায়ে ৯৩ জন কর্মীর করোনা শনাক্ত হয়েছে। ব্যক্তি উদ্যোগে সামাজিক দূরত্ব নিশ্চিত করতে পারলে সংক্রমণ রোধ করা সম্ভব। মাস্ক ছাড়া বাড়ি থেকে বের হওয়া যাবে না। সব ধরনের ভিড় এড়িয়ে চলতে হবে।